Francesco Geminiani

**Francesco Geminiani**, naixiu de Lucca (Toscana, Italia) o 5 d'aviento de 1687 y muerto en Dublín (Irlanda) o 17 de setiembre de 1762, estió un musico y compositor italiano d'o Barroco.

Este compositor, posiblement alumno de Corelli, establió la pauta d'a mosica instrumental que se produciría en Inglaterra dica finals d'o Barroco.*

== Biografia ==
Dimpués d'a muerte de [[Henry Purcell]] a zaguers d'o sieglo XVII, Inglaterra se quedó sin figuras destacables en o campo musical, y estioron compositors estranchers los que a lo largo de tot lo sieglo XVIII marcoron en este país lo gusto y la evolución en os suyos diversos aspectos: [[Giovanni Bononcini|Bononcini]] en a [[opera]], [[Georg Frideric Händel|Händel]] en a musica relichiosa, y [[Giuseppe Sammartini|Sammartini]] y especialment Francesco Geminiani en a musica instrumental.

Francesco yera fillo d'un violinista d'a capiella palatina local. Luego pasó a [[Milán]] pa ixamplar los suyos estudios con [[Carlo Ambrogio Lonati|Lonati]], *Il gobbo* (<O cheposo>). En Lucca exerció dimpués como violinista en a Capiella d'a Signoria. En 1711 marchó com primer vriolín a Napols, an dentró en contacto con [[Alessandro Scarlatti|A. Scarlatti]]. S'ha dito que antes de pasar a esta ciudat talment estudió en [[Roma]] con Corelli, pero no existe evidencia d'ixo. En cualsiquier caso lo cierto ye que Geminiani, mas que Händel, estió l'encargau de transmitir en Europa—y especialment en Inglaterra—lo gusto por lo estilo coreliano.

Poco dimpués d'a suya plegada a [[Londres]] en 1714, Geminiani publicó, en 1716, a suya *Op. 1*: una colección de Sonatas pa Violín y contino aproveitando el exito que desfrutaba lo *Op. 5* de Corelli. Atros sucesos dignos de mención d'a suya vida londinenco son lo suyo nombramiento como director d'a *Philo Musicae et Architecturae Societas Apollinis*, una especie d'hermandad artistica masónica, y lo suyo engarcholamiento por deudas de negocios, resuelto gracias a la intercesión d'o conde d'Essex.

En 1731 amaneixió a que habria d'estar la suya obra teorica mas importánt y trascendental *The Art of playing the violin*; y en 1732 la primera serie de *Concerti grossi*, en la cual sigue la tradición seria y contrapuntística de Corelli, fueras de que por lo que fa a la distribución d'os instruments entre *ripieno* (farciu, mas orquestal) y *concertino* (chicot grupo de solistas). En cuenta d'o trío de solistas clasico d'as obras de Corelli, Geminiani prefiere un cuarteto, i s'integra la viola dentro d'o *concertino*, excluyendola d'o *ripieno*.

A l'anyo siguient d'esta publicación, Geminiani se tresladó a Dublín en chira de conciertos. En [[1740]] pasó por [[París]], y tornó finalment a Londres a 1741. Entre 1749 y 1755 actuó como concertista a París, an veyió igualment representau 1754 lo suyo ballet *A fôret echantée*. Entremistanto habia publicau ya a mayoria d'as suyas Opus: dos coleccions de *Sonatas pa Vigulín, Op.4* (1739) y *Op. 5* (1746), asinas como los *Concerti grossi* (1743). Totas las suyas obras posteriors (Sonatas en Trío, Sonatas pa Violoncelo y pa teclau) no son mas que arreglos u reelaboraciones d'as suyas obras anteriors, de forma pareixida a los *Concerti grossi* que fació a partir de Sonatas pa Vriolín y Sonatas en Trío de Corelli, sirviendose de l'exito d'as suyas composicions orichinals.

Con este esprito comercial de Geminiani se relaciona la gran cantidat d'obras teoricas y de divulgación pa aficionaus que d'él se conservan. Atras obras didacticas suyas son *Rules for playing in taste on the Violin, German Flute, Violoncello and Harpsichord* (1739), *Guida Harmonica* (1742), *A Treaise of good taste in the Art of Music* (1747), *The Art of Accompaniament*(1755) y *The Harmonical Miscellany* (1755). Totas ellas son de gran valor pa conoixer lo gusto musical de meyaus d'o sieglo XVIII.

En 1759 Geminiani tornó a Dublín  pa visitar a lo suyo discipulo [[Matthew Dubourg]], mayestro de capiella en a capital irlandesa, y allí murió lo dia 17 de setiembre de 1762.

== Estilo==
Lo estilo de Geminiani ya yera academico en a suya epoca, y por él la estetica corelliana arraigó en la conservadera Inglaterra dica lo punto de suposar un lastre que fació retardar a dentrada d'o Clasicismo en este país respective a la resta d'Europa. Pero lo mérito indiscutible de Geminiani reside, talment, en haber divulgado la tecnica violinística italiana a traviés d'os suyos alumnos y d'os suyos escritos teoricos, que aprofitoron por igual los tradicionalistas y los renovadors.

== Cronologia ==
* *'1687** Naixe en Lucca lo 5 d'aviento
* **1706** Intensa actividat como violinísta y director d'a orquesta d'o Teatro de Lucca dica 1710.
* **1711** Primer vrigulín y director en o Teatro d'a Opera de Nápoles dica 1714.
* **1714** S'estableix en Inglaterra.
* **1733** Vive en Dublín dica 1740
* **1749** Sigue con o suyo costumbre de cambiar de residencia, instalandose en París dica 1755.
* **1754** Amonta con gran  exito, en as Tullerias, a suya pieza fantàstica ''A Forêt enchantèe''. 
* **1759** Torna de nuevo a Londres.
* **1760** Ye nombrau director d'a orquesta d'o conde Charles Coote.
* **1760** Fixa la suya residencia definitivament en Dublín.
* **1762''' Muere en Dublín o 17 de setiembre.

## Referencias
* Planeta-DeAgostini, volumen nº. I. pàgs. 7/8 (ISBN 84-395-3771-9)